**ΔΕΛΤΙΟ ΤΥΠΟΥ**

***3-5 Οκτωβρίου στη Θεσσαλονίκη: «Κυκλική Οικονομία στις Έξυπνες Πόλεις», το θέμα του Διεθνούς Συνεδρίου ECOCITYFORUM 2018 που οργανώνει το ECOCITY***

Αθήνα, 18 Σεπτεμβρίου 2018

Ένα σημαντικό Διεθνές Συνέδριο με τίτλο ECOCITY FORUM 2018 «Κυκλική Οικονομία στις Έξυπνες Πόλεις», οργανώνει το ECOCITY στο Μέγαρο Μουσικής Θεσσαλονίκης από 3 έως 5 Οκτωβρίου 2018, υπό την Αιγίδα της Α.Ε. του Προέδρου της Δημοκρατίας κυρίου Προκοπίου Παυλοπούλου και την επιστημονική υποστήριξη του Αριστοτελείου Πανεπιστημίου Θεσσαλονίκης. Το ECOCITY, εθελοντικός φορέας, μη κερδοσκοπικού χαρακτήρα, με προσανατολισμό το αστικό περιβάλλον, ανέλαβε την πρωτοβουλία διοργάνωσης αναγνωρίζοντας την αναγκαιότητα για κατανόηση και υιοθέτηση ενός νέου οικονομικού και κοινωνικού μοντέλου, εξόχως τεχνολογικού και βεβαίως φιλικού προς το περιβάλλον ([www.ecocityforum.eu](http://www.ecocityforum.eu)).

Το ECOCITY FORUM 2018 «Κυκλική Οικονομία στις Έξυπνες Πόλεις», είναι ένα πολυδιάστατο γεγονός για όλους τους κλάδους της οικονομίας με έμφαση στην καινοτομία και τον επανασχεδιασμό της παραγωγής και της ανακύκλωσης. Επίσης, σε συνεργασία με την ΚΕΔΕ, την ΕΝΠΕ και την Πανελλήνια Ένωση Γενικών Γραμματέων Δήμων Ελλάδος «Κλεισθένης» αναπτύσσονται εξειδικευμένα θέματα και παρουσιάζονται εφαρμογές και πρακτικές που αφορούν στην Αυτοδιοίκηση.

Η διεξαγωγή του συνεδρίου τοποθετεί την χώρα μας και την πόλη της Θεσσαλονίκης μεταξύ των πρωταγωνιστών ενός νέου κινήματος ιδεών, γνώσης και κινήτρων όλων των εμπλεκομένων για τα ζητήματα της Κλιματικής Αλλαγής, της Ενίσχυσης της Ανθεκτικότητας των Πόλεων, της Εφαρμογής Έξυπνων Τεχνολογιών, σε συνάρτηση με τις αρχές του ΟΗΕ για την αειφόρο βιώσιμη ανάπτυξη. Σημειωτέων, για πρώτη φορά συμπεριλαμβάνεται το ζήτημα της Δημόσιας Υγείας σε συζήτηση σχετικά με την κυκλική οικονομία διεθνώς.

Στα πλαίσια των εργασιών του συνεδρίου δημιουργείται Εγχειρίδιο για την Εφαρμογή της Κυκλικής Οικονομίας στις πόλεις, το οποίο μετά από επεξεργασία των συμπερασμάτων του συνεδρίου θα επιδοθεί στις δημοτικές αρχές της χώρας αλλά κα σε ευρωπαϊκό επίπεδο. Στο εγχειρίδιο περιλαμβάνονται και δείκτες μέτρησης ώστε να είναι εφικτός ο έλεγχος προόδου. Τα αποτελέσματα-συμπεράσματα του ECOCITY FORUM 2018 «Κυκλική Οικονομία στις Έξυπνες Πόλεις» θα παρουσιαστούν από αντιπροσωπεία στο Ecocity World Summit 2019 που θα πραγματοποιηθεί στο Vancouver-Καναδά.

Ένας μεγάλος αριθμός ακαδημαϊκών ιδρυμάτων ανά την Ελλάδα συμμετέχουν με εκπροσώπους τους και στηρίζουν επιστημονικά τις εργασίες του Συνεδρίου «ECOCITY FORUM 2018» με θέμα την Κυκλική Οικονομία στις Έξυπνες Πόλεις.

Συγκεκριμένα, συμμετέχουν 11 Keynote Speakers-προσωπικότητες διεθνούς αναγνωσιμότητας, 18 Πανεπιστήμια και Επιστημονικά Ινστιτούτα, 6 Διεθνή Περιβαλλοντικά Δίκτυα, 4 Επαγγελματικές Ενώσεις και περισσότεροι από 70 αναγνωρισμένοι ομιλητές. Επίσης, κατά τη διάρκεια του Συνεδρίου θα πραγματοποιηθούν 4 Συνεδρίες Ολομέλειας, 22 παράλληλες συνεδρίες, 3 Συζητήσεις Στρογγυλής Τραπέζης, 4 Εργαστήρια και, σε συνεργασία με την Αλεξάνδρεια Ζώνη Καινοτομίας, Διαγωνισμός Καινοτόμων Ιδεών για την Κυκλική Οικονομία.

Παράλληλα, με στόχο την εξασφάλιση της ευρύτερης δυνατής εκπροσώπησης στο Συνέδριο και διάχυσης της γνώσης που παράγεται, υπάρχει στενή συνεργασία με το Τεχνικό Επιμελητήριο Ελλάδος (ΤΕΕ), την Πανελλήνια Ομοσπονδία Ξενοδόχων (ΠΟΞ), τον Σύνδεσμο Εξαγωγέων Βορείου Ελλάδος (ΣΕΒΕ) και το Ελληνοαμερικανικό Εμπορικό Επιμελητήριο.

Σε όλη τη διάρκεια των εργασιών του συνεδρίου αναμένονται περί τους 350 συνέδρους κυρίως από Ευρωπαϊκές χώρες (στελέχη δημόσιας διοίκησης και οργανισμών, στελέχη επιχειρήσεων, ελεύθεροι επαγγελματίες, ακαδημαϊκοί, ερευνητές και εκπρόσωποι διεθνών και εθνικών ΜΚΟ και εκπρόσωποι ΜΜΕ). Το πρόγραμμα του Συνεδρίου θα υλοποιηθεί σε δύο γλώσσες (ελληνικά- αγγλικά) με ταυτόχρονη διερμηνεία και είναι ήδη αναρτημένο στην ιστοσελίδα [www.ecocityforum.eu](http://www.ecocityforum.eu).

Στη διοργάνωση του ECOCITY FORUM 2018 «Κυκλική Οικονομία στις Έξυπνες Πόλεις» δραστηριοποιούνται εθελοντικά περισσότεροι από 170 εθελοντές όλων των ειδικοτήτων για το σύνολο των εργασιών προετοιμασίας και διεξαγωγής του. Τις δραστηριότητες του συνεδρίου πλαισιώνουν πολιτιστικές εκδηλώσεις οι οποίες οργανώνονται από την Αγιορειτική Εστία και το Βαφοπούλειο Πνευματικό Κέντρο.

Τέλος, το ECOCITY FORUM 2018 «Κυκλική Οικονομία στις Έξυπνες Πόλεις» στηρίζεται από τη συνεργασία του ΕΠΑΝΕΚ 2014-2020 και του Οργανισμού Προώθησης και Marketing Τουρισμού του Νομού Θεσσαλονίκης. Τη διεξαγωγή του Διεθνούς Συνεδρίου χορηγεί η ΔΕΗ και υποστηρίζουν οι TITAN AE, TOYOTA, COMBATT, SANI Resort και ΕΛΠΕ. Επιπροσθέτως, ως χορηγοί επικοινωνίας δραστηριοποιούνται η ΚΑΘΗΜΕΡΙΝΗ, το ΧΡΗΜΑ, η DIRECTION ΑΕ, το Autoτρίτη, το Motoτρίτη, το Πράσινο Σπίτι, το Naturanrg, η ΕΡΤ3 και οι 102fm και 95,8fm.

(604 λέξεις)

Με την παράκληση να δημοσιοποιηθεί

Για επικοινωνία και περισσότερες πληροφορίες:

Κέλλυ Τσαγάκη-Ρεκλείτου

e-mail: [kelly.tsagaki-rekleitou@ecocity.gr](mailto:kelly.tsagaki-rekleitou@ecocity.gr)

Τηλ.: 210 6196757, 6971742614